Rui Costa

Manuel César Rui Costa (sündinud 29. märtsil 1972 Lissabonis) on endine Portugali jalgpallikoondise poolkaitsja.

 Klubikarjäär 

Hooajal 1990–1991 mängis Costa Portugali tugevuselt teise liiga klubis A.D. Fafe, kus jäi silma tipptreenerile Carlos Queirozele. Aastail 1991–1994 mängis Costa Lissaboni Benficas, 1994–2001 Firenze Fiorentinas, 2001–2006 AC Milanis ja 2006–2008 taas Benficas.

Kokku pidas ta neis klubides 596 mängu ja lõi 73 väravat.

 Koondisekarjäär 

Rui Costa kutsuti Portugali jalgpallikoondisse kodumaal toimuvateks alla 20-aastaste maailmameistrivõistlusteks. Avakohtumises alistas Portugal Iirimaa jalgpallikoondise 2:0, Costa oli agrivistuses ja vahetati välja 69. minutil seisul 1:0. Argentina jalgpallikoondise vastu alustas Costa samuti ja vahetati välja 70. minutil seisul 1:0. Portugali 3:0 võidule aitas kaasa asjaolu, et Argentina lõpetas mängu kaheksakesi. Kolmandas alagrupimängus Lõuna-Korea jalgpallikoondise vastu Costa ei mänginud ja Portugal võitis 1:0. Veerandfinaalis Mehhiko jalgpallikoondise vastu sai Costa juba 7. minutil kollase kaardi. Normaalaeg lõppes 1:1. Lisaajaks võeti Costa välja ja lisaajal võitis Portugal 2:1. Poolfinaalis Austraalia jalgpallikoondise vastu mängis Costa terve mängu ja lõi 31. minutil mängu ainsa värava. Finaalis Brasiilia jalgpallikoondise vastu väravaid ei löödud ja järgnes penaltiseeria. Portugal realiseeris kõik penaltid, viimase neist Rui Costa, ja võitis 4:2. Portugal tuli noorte maailmameistriks.

Järgmisel aastal võitis Portugal traditsioonilise Touloni turniiri alla 21-aastastele mängijatele. Portugal võitis kõik mängud ja Costa lõi 4 väravat, sealhulgas 3 poolfinaalis Mehhiko vastu.

Esimese värava täiskasvanute koondises lõi Costa 19. juunil 1993 1994. aasta MM-valikturniiril Malta jalgpallikoondise vastu: 4:0 lõppenud mängus teise värava. Teise värava lõi ta sama aasta 5. septembril Kadrioru staadionil Eesti jalgpallikoondise vastu ja see oli 2:0 võidetud mängu avavärav. Kuid Portugal jäi alagrupis Itaalia ja Šveitsi järel kolmandaks ega pääsenud MM-finaalturniirile.

1994. aasta alla 21-aastaste EM-il sattus Portugal samasse alagruppi Itaaliaga, kes ka alagrupi võitis. Portugal läks teisena edasi. Veerandfinaalis võitis Portugal Poola jalgpallikoondise võõrsil 3:1 ja kodus 2:0. Poolfinaalis alistas Portugal 2:0 Hispaania jalgpallikoondise ja jõudis finaali, kus kaotas taas 0:1 Itaaliale.

15. augustil 1995 lõi Costa 1996. aasta EM-valikturniiril võõrsil Liechtensteini jalgpallikoondise vastu esimest korda Portugali täiskasvanute koondises 2 väravat. Portugal võitis selle mängu 7:0. Portugal võitis ka alagrupi ja pääses finaalturniirile Inglismaale.

Finaalturniiril oli Costa kõigi Portugali mängude algrivistuses. Alagrupis viigistas Portugal Taani jalgpallikoondisega 1:1 ning võitis siis Türgi jalgpallikoondise 1:0 ja Horvaatia jalgpallikoondise 3:0 ning sellega ka alagrupi. Kuid veerandfinaalis kaotas Portugal Tšehhi jalgpallikoondisele 0:1 ja langes välja.

1998. aasta MM-valikturniiril jäi Portugal alagrupis Saksamaa ja Ukraina järel kolmandaks ega pääsenud MM-finaalturniirile.

2000. aasta EM-valikturniiril lõi Costa Liechtensteini vastu 2 väravat nii kodus kui võõrsil. Kokku on ta Liechtensteini vastu löönud 6 väravat, rohkem kui ühegi teise riigi vastu. Portugal jäi Rumeenia jalgpallikoondise järel alagrupis teiseks, kuid parima teiseks tulnud meeskonnana pääses EM-finaalturniirile, mis toimus Hollandis ja Belgias.

EM-finaalturniiril loositi Portugal taas Rumeeniaga ühte alagruppi, kuid seal võitis Portugal kõik kohtumised: Inglismaa jalgpallikoondis alistati 3:2, Rumeenia 1:0 ja Saksamaa 3:0. Veerandfinaalis alistati Türgi 2:0 (Costa sai 39. minutil kollase kaardi), kuid poolfinaalis kaotas Portugal lisaajal Prantsusmaa jalgpallikoondisele 1:2. Costa alustas kõiki mänge algrivistuses ja vahetati lõpuminutitel välja.

2002. aasta MM-il Lõuna-Koreas läks USA jalgpallikoondis Portugali vastu 36 minutiga 3:0 juhtima. Portugal suutis 2 väravat tagasi lüüa, kuid kaotas 2:3. Sellel seisul vahetati Costa 80. minutil välja. Teises kohtumises Poola vastu vahetati Costa sisse 60. minutil seisul 1:0 ja Portugal võitis 4:0, kusjuures Costa lõi 88. minutil viimase värava. Viimases mängus Lõuna-Korea vastu Costa ei osalenud ja Lõuna-Korea võitis selle mängu 1:0. Alagrupi võitis Lõuna-Korea USA ees, Portugal jäi kolmandaks ja langes välja.

2004. aasta Euroopa meistrivõistlused toimusid Portugalis. Avamängus Kreeka jalgpallikoondise vastu mängis Costa esimese poolaja, mille Kreeka võitis 1:0. Mängu võitis Kreeka 2:1. Teises mängus Venemaa jalgpallikoondise vastu vahetati Costa platsile 63. minutil seisul 1:0 ja 89. minutil lõi Costa 2:0, millega mäng lõppes. Kolmandas mängus Hispaania vastu Costa ei mänginud; Portugal võitis 1:0 ja sellega ka alagrupi Kreeka ees. Veerandfinaalis Inglismaa vastu vahetati Costa sisse 79. minutil seisul 0:1. Portugal suutis viigistada ja lisaajal viis Costa Portugali juhtima, aga lisaaeg lõppes 2:2. Järgnenud penaltiseerias Costa eksis, aga ülejäänud portugallased olid kõik täpsed ja Portugal võitis lõpuks 7 löögi järel 6:5. Poolfinaalis alistas ilma Costata mänginud Portugal Hollandi jalgpallikoondise 2:1. Finaalis oli vastas jälle Kreeka. Costa vahetati platsile 60. minutil pärast Kreeka avaväravat, kuid ei suutnud seisu muuta ja see värav jäigi mängu ainsaks. Portugal sai EM-hõbeda.

Pärast EM-i loobus Costa koondise esindamisest. Aastail 1993–2004 pidas ta rahvuskoondises 94 mängu ja lõi neis 26 väravat.

 Isiklikku 

Rui Costa on 180 cm pikk ja kaalub 74 kg.

 Välislingid 

Rui Costa www.footballdatabase.com

Kategooria:Portugali jalgpallurid
Kategooria:FIFA 100
Kategooria:Lissaboni Benfica jalgpallurid‎
Kategooria:ACF Fiorentina mängijad
Kategooria:AC Milani mängijad
Kategooria:Serie A mängijad
Kategooria:Primeira Liga mängijad
Kategooria:Sündinud 1972